runetrust/blame-folketinget-dk huggingface dataset:
Kim Valentin (V), 2025-05-08:
Tak til formanden, og tak for ordet.
Der er næppe noget, som berører os mere, end når en nyfødt bliver alvorligt syg og må tilbringe den første tid på hospitalet.
Lovforslaget udmønter to initiativer på barselsområdet, som følger af finanslovsforslaget for 2025, og det forbedrer barselsvilkårene markant for forældre til nyfødte børn, der er indlagt på et hospital.
Det betyder bl.a., at forældrenes ret til fravær og barselsdagpenge udvides fra i alt 3 måneder til 12 måneder for hver forælder, når barnet er indlagt.
På den måde sikres familier i en svær tid bedre muligheder for at være tæt på deres barn – en tilstedeværelse, der har stor betydning for både barnets trivsel og forældrenes mentale helbred.
Som noget nyt bliver fravær i forbindelse med behandling i hjemmet under et tidligt hjemmeophold også sidestillet med hospitalsindlæggelse.
Det er en vigtig forbedring, for mange familier fortsætter behandlingen i hjemmet, og det skal naturligvis ikke fratage dem retten til fravær og barselsdagpenge.
Det handler i bund og grund om at skabe tryghed og stabilitet for familien i en tid, hvor alt andet er usikkert.
Lovforslaget rummer også en ændring, der sikrer øget økonomisk tryghed for familier, der mister et barn, men som har modtaget godtgørelse for tabt arbejdsfortjeneste ved hjemmepasning af et sygt barn i mere end 2 år.
Retten til dagpenge under sorgorlov bliver udvidet, så disse forældre ligestilles med dem, der har modtaget godtgørelse for tabt arbejdsfortjeneste i kortere tid.
Med disse tiltag giver vi familier større ro og tryghed i nogle af deres mest sårbare perioder.
Venstre bakker fuldt op om forslaget.
Thorkild Holmboe-Hay (S), 2025-05-08:
Tak for ordet, formand.
Det lovforslag, vi behandler her, udspringer af finanslovsaftalen for 2025.
Lovforslaget består af to elementer.
Vi får forbedret barselsvilkårene for forældre til nyfødte børn, der må hospitalindlægges, og samtidig sidestiller vi børn i tidligt hjemmeophold med børn, der er hospitalsindlagt.
Og vi forbedrer vilkårene for sorgorlov for forældre, der har mistet deres barn.
I forhold til den første del vil vi forbedre barselsvilkårene for forældre til nyfødte børn, der er indlagt på hospitalet, således at forældrenes ret til fravær og barselsdagpenge udvides i forhold til de nuværende regler, hvor forældrene har ret til 3 måneders fravær og barselsdagpenge tilsammen, til en ret til fravær og barselsdagpenge i 12 måneder for hver forælder.
Som noget nyt foreslås det, at børn i tidligt hjemmeophold sidestilles med børn, der er hospitalsindlagt.
Det vil sige, at forældre til børn i tidligt hjemmeophold, altså der, hvor forældrene passer deres syge barn hjemme, får samme rettigheder som forældre, der passer deres syge barn på hospitalet.
Med de nuværende regler er forældre, der har et hospitalsindlagt nyfødt barn, henvist til selv at finde en løsning, hvis deres barn er indlagt i mere end 3 måneder.
Det har f.eks. været løsninger, hvor den ene forælder har måttet opsige sit arbejde eller fået orlov uden løn for sit arbejde for at kunne passe barnet.
Det sætter en i forvejen hårdt presset familie under et endnu hårdere økonomisk pres.
Det er hverken ideelt for familien eller for barnet.
Det retter vi op på nu.
I forhold til den anden del vil vi forbedre forholdene omkring sorgorlov for forældre, der mister deres barn.
Med de nuværende regler har hver af forældrene ret til fravær i 26 uger efter barnets død.
For at opnå ret til barselsdagpenge i denne periode skal den enkelte forælder opfylde et beskæftigelseskrav.
Ved vurderingen af, om beskæftigelseskravet er opfyldt, ses der i dag bort fra perioder på indtil 2 år, hvor der er ydet godtgørelse for tabt arbejdsfortjeneste til hjemmepasning af et sygt barn.
Med nærværende lovforslag foreslås det, at der ved vurderingen af, om beskæftigelseskravet er opfyldt, ses bort fra alle perioder, hvor der er ydet godtgørelse for tabt arbejdsfortjeneste, også perioder på mere end 2 år.
Lovforslaget er altså en håndsrækning til forældre, der har passet deres syge barn derhjemme i mere end 2 år inden dødsfaldet.
Lovforslaget vil således forbedre de økonomiske vilkår for disse forældre under sorgorloven, der uændret er på 26 uger.
Tak for ordet.
Helle Bonnesen (KF), 2025-05-08:
Tak for det, og tak for, at jeg fik lov til at komme til.
Jeg skal blot sige, at hr. Rasmus Jarlov desværre er forhindret i at være her, og at jeg har en kort meddelelse, som er, at Konservative naturligvis stemmer for lovforslaget, som er en nødvendighed for at sikre tilstrækkeligt med midler til at nå, at forsvaret kan gennemføre den oprustning, som vi har aftalt, og som i øvrigt burde ske endnu hurtigere og kraftigere, end vi har aftalt.
Sólbjørg Jakobsen (LA), 2025-05-08:
Mange tak.
Lovforslaget i dag omhandler ikke særlig mange personer, men for de personer, det omhandler, betyder det rigtig meget.
Jeg synes, at de justeringer, der bliver lagt op til, er nødvendige justeringer, som jeg tror de fleste kan se fornuften i.
Især når jeg kigger på de nyfødte og dem, der bliver indlagt, og på den måde, som vi beregner barslen på, er det ikke helt den samme start, de får, som de fleste af os er så heldige at få ved familieforøgelse.
I forhold til det, som SF kom ind på lige før med beregningsgrundlaget, og hvad konsekvenserne er, er vi enige i Liberal Alliance i, at det ikke er det, der skal stå i vejen for, at vi laver de her ændringer, men man kunne godt også kigge bedre på, hvad det så er, det har af konsekvenser, hvad det koster, og hvad det vil have af påvirkning, uden at det nødvendigvis skal være årsag til, at man ikke bakker op.
Så det håber vi i hvert fald at man vil kunne få klarlagt noget bedre.
Jeg synes, det er et enormt svært emne.
Det er jo enormt forskelligt, hvad det er, vi har behov for som mennesker.
Der er nogle, der har behov for ikke at blive sat i en kasse, og der er nogle, der har behov for tryghed til med god samvittighed at komme sig efter et forfærdeligt tab af et barn, hvad man jo ikke ønsker for nogen.
At vi kigger på beskæftigelseskravet i forbindelse med den her ordning, synes jeg er meget godt, og at vi kommer væk fra det, når man har været på tabt arbejdsfortjeneste.
Det er da helt klokkeklart, når det er, man netop ikke har været på arbejde, fordi man i flere år har haft et sygt barn.
Alt i alt bakker Liberal Alliance op om forslaget.
Nanna W. Gotfredsen (M), 2025-05-08:
Tak for ordet, formand.
Noget af det mest forfærdelige, man overhovedet kan forestille sig at opleve som forælder, er jo at have alvorligt syge børn, i det hele taget at have syge børn, men endnu værre er det at miste et barn.
Jeg er sådan en, der har prøvet at stå ved siden af.
Jeg har prøvet at stå der med en nybagt mor med en dødfødt lille pige.
Moren var knust.
Moren magtede ikke at give den lille pige en lille, fin kjole på, før hun blev lagt i kisten.
Det gjorde jeg.
Den oplevelse sidder i mig og kommer til at sidde der altid.
Jeg er ikke sikker på, at man kan sige, at moren nogen sinde kommer sig.
Det er simpelt hen ubærligt.
Så vi er selvfølgelig i Moderaterne glade for, at vi står med det her lovforslag.
Andre har været inde på, at vi skal sikre mere økonomisk tryghed for familier, der er i så frygtelig en situation, og man fristes til at sige: Det manglede bare.
Med forslaget forbedrer vi altså barselsvilkårene for forældre med indlagte nyfødte børn, udvider retten til dagpenge under sorgorlov og sidestiller tidligt hjemmeophold med behandling i hospitalsregi.
Alle børn fortjener omsorg og hjælp fra deres forældre, ikke mindst og i særdeleshed når de er svært syge.
Alle forældre fortjener at se deres børn vokse op, men skulle det helt ubeskrivelige og ubærlige ske, er det mindste, vi kan gøre, at træde til.
Jeg synes egentlig, at der har været god stemning om det.
Jeg er superglad for, at regeringen løftede det sidst.
Ingen nævnt, ingen glemt.
Nu er jeg tilbage i tiden faktisk ligefrem citeret i pressen for, og derfor må jeg gerne sige det, at sige, at jeg fandeme ikke er politiker, og derfor har jeg selvfølgelig bemærket, at fru Mette Abildgaard har kæmpet kampen igen og igen.
Tak for det.
Det er vigtigt.
Tak for ordet.
Moderaterne bakker op.
Mette Abildgaard (KF), 2025-05-08:
Den her lovændring, som giver forældre ret til sorgorlov, når de har passet deres eget døende barn, udsprang af en mail fra en socialrådgiver, Cecilie, som i sit arbejde mødte de her forældre, og som skrev til mig og fortalte om sine oplevelser.
Jeg stillede spørgsmål til ministeren: Hvor mange drejer det sig om årligt?
Hvad koster det?
Ministeren svarede, at det kun er omkring ti forældre om året.
Det koster småpenge at ændre.
Jeg spurgte ministeren: Skal vi ikke ændre det her sammen?
Ministeren råder jo over et stort budget.
Lad os handle og få ændret det her, så vi kan hjælpe de forældre, Cecilie møder i sit arbejde, som står og har mistet et barn, de har passet, og som bliver mødt af en kold skulder fra systemets side.
Jeg havde ikke forventet, at de mennesker også skulle møde en kold skulder hos ministeren.
Jeg spurgte mange gange, og svaret var det samme.
Hvorfor skulle de her forældre vente så længe på det her, fremfor vi havde handlet dengang, jeg første gang skrev til ministeren?
Ane Halsboe-Jørgensen (S), 2025-05-08:
Mange tak for det.
Også tak til rækken af ordførere for at kunne mærke det her lovforslag helt ned i maven, det kan man tydeligt mærke.
Det er, som flere også har været inde på, en udløber af finanslovsaftalen for 2025, der også omfatter to vigtige initiativer på barselsområdet.
Initiativerne er vigtige, fordi de kommer til at hjælpe, måske ikke mange, men til gengæld mennesker, der virkelig har brug for det.
De her to forslag kommer til at gøre en forskel for de mennesker, der befinder sig i ubærlige situationer.
Helt konkret betyder det, vi står med i dag, at forældrenes ret til fravær og barselsdagpenge bliver forlænget fra i alt 3 måneder for forældrene tilsammen til 12 måneder for hver forælder i forbindelse med barnets hospitalsindlæggelse.
Som noget nyt bliver fravær under tidlig hjemmeophold sidestillet med hospitalsindlæggelse, så forældrene sammen kan hjælpe hinanden i overgangen fra indlæggelse til et mere almindeligt barselsliv.
Som der også blev sagt før, vil det også afhjælpe den situation at skulle vælge at tage hjemmeopholdet, hvis det er det, der bedst giver mening for familien i situationen uden at blive straffet for det.
Med lovforslaget er vi også med til at give større økonomisk tryghed for familier, der mister et barn, men som har modtaget godtgørelse for tabt arbejdsfortjeneste ved hjemmepasning af et sygt barn i mere end 2 år.
Vi udvider nemlig retten til dagpenge under sorgorlov, så de her forældre får samme rettigheder som forældre, der har modtaget godtgørelse for tabt arbejdsfortjeneste i mindre end 2 år.
Det er gode tiltag, det er vigtige tiltag.
Forhåbentlig vil det kunne lette livet en smule for familier, der virkelig står et svært sted.
Dermed også tak herfra og en anerkendelse af et lovforslag, der, ganske som fru Samira Nawa siger, udspringer af finansloven, men som bor i hjerterne på mange flere end finanslovspartierne.
Tak til de af jer, der har båret det ind.
Man kan mærke på stemningen, at ikke alene gør de her familiers situationer indtryk på os alle sammen, tror jeg, men man fornemmer også, at vi er mange, der har været meget tæt på den sorg, der er så altopslugende at stå i.
Som fru Karin Liltorp sluttede med at sige: Jovist, det koster penge, men det er også det rigtige at gøre.
Jeg vil i hvert fald afslutte min tale med at anerkende de finanslovspartier, der så også anerkender, at det her koster penge, og som dermed er med til at gøre det til virkelighed ved at tage ansvar dér.
Tak for ordet.
Karin Liltorp (ALT), 2025-05-08:
Tak for ordet.
I Alternativet støtter vi helhjertet det her lovforslag, og det kan jeg høre at alle andre partier i Folketinget også gør.
For det handler om det allerdyrebareste, vi har, nemlig vores børn, og om det allervanskeligste, vi kan stå i som mennesker, nemlig den situation, hvor et nyfødt barn kæmper for livet, eller hvor man som forælder mister sit barn.
Så det er ikke bare små justeringer i en barselsorlov.
Det skal vores samfund kunne rumme.
Så det her lovforslag er en meget vigtig forbedring, der gør, at forældre, som i årevis har opgivet indkomst og arbejdstimer for at passe et sygt barn, nu ikke stilles ringere i sorgen, hvis barnet dør.
Det burde være selvfølgeligt, og nu bliver det heldigvis til virkelighed.
Det koster penge.
Ja, det gør det.
Man hvad er prisen på tryghed, på værdig omsorg og på værdighed?
Vi siger tak til forældrene, der har råbt op, tak til de politikere, der har kæmpet for forslaget, tak til organisationerne, der har dokumenteret behovet, og tak til regeringen for at gøre det til virkelighed.
Så vi støtter naturligvis også forslaget.
Samira Nawa (RV), 2025-05-08:
Det her lovforslag udspringer af finanslovsaftalen, som vi i Radikale Venstre også var med i, men man kan jo høre på salen, at det rækker langt ud over finanslovspartierne.
Lovforslaget drejer sig bl.a. om familier, hvor der kommer nyt liv til, men alt, alt for tidligt – så tidligt, at der følger hospitalsindlæggelser og behandling med, måske på hospitalet og måske i hjemmet.
Det, vi gør med lovforslaget, er, at vi ligestiller behandling i hjemmet med hospitalsindlæggelse, således at forældre, der står i en situation, hvor der er kommet nyt liv til i familien, men hvor det er kommet til alt for tidligt, får ret til fravær og barselsdagpenge, også mere end hvad man i dag har ret til, nemlig 3 måneder i alt.
Med det her lovforslag bliver det 12 måneder til hver forælder.
Den anden del af lovforslaget udspringer ligeledes af finansloven og finanslovsaftalen og handler om at udvide retten til dagpenge under sorgorlov.
For det er sådan, at hvis man i dag har hjemmepasset sit døende barn i mere end 2 år, lever man ikke op til beskæftigelseskravet og kan derfor ikke få ret til dagpenge under sorgorlov.
Nu ligestiller vi det, sådan at man får den ret, uanset om man har hjemmepasset sit døende barn under eller over 2 år.
Vi kan aldrig her fra Folketingets side løfte den smerte og den sorg væk, som de her familier står i, men vi kan sikre, at der er en økonomisk tryghed, og at man ikke skal kæmpe mod systemet og opfylde beskæftigelseskrav og andet.
Selvfølgelig støtter vi i Radikale Venstre lovforslaget.
Tak, formand.
Nick Zimmermann (DF), 2025-05-08:
Tak for det.
Vi ved selvfølgelig godt i Dansk Folkeparti, at det her ikke er en løsning, der kommer til at ændre verden, men det er jo en lille og vigtig forbedring for de familier, der har været ramt allerhårdest.
Det handler selvfølgelig om at stå vagt om nogle af de helt grundlæggende værdier, som vi i Dansk Folkeparti altid har kæmpet for.
Når et barn bliver alvorligt syg eller skal behandles hjemme eller på hospitalet i lang tid, ændres alt jo.
Hverdagen forsvinder, og arbejdsliv, økonomi og planer må sættes til side.
Det eneste, der betyder noget, er at være der og kunne give sit barn tryghed, nærvær og støtte.
I sådan en situation skal det aldrig være sådan, at man også skal kæmpe imod systemet.
Dina Raabjerg (KF), 2025-05-08:
Tak for ordet, formand.
Det her er jo vores sag.
Derfor er det en glædens dag for os at stå her i dag.
Jeg vil sige tak til de ordførere, som har holdt tale indtil nu, for nogle rigtig gode taler, hvor man har uddybet, hvad den her sag handler om.
Det er en glædens dag, at vi kan stå her og se en konservativ mærkesag blive til virkelighed.
Er det mange forældre, vi går ind og hjælper her?
Nej, det er det ikke, men det er jo lige præcis sådan nogle mennesker, vi har med at gøre her, som velfærdssamfundet skal træde til for.
Så vi bakker selvfølgelig op om lovforslaget.
Når livet rammer allerhårdest, skal samfundet stå klar.
Vi står her med et lovforslag, som vil gøre en forskel i de værst tænkelige situationer, altså når man mister et barn efter barnets alvorlige sygdom, eller når ens nyfødte er alvorligt syg.
Her skal vi som samfund ikke se på uger, satser og systemkrav.
Vi skal se på mennesker og på de familier i krise, der har brug for tid, ro, omsorg og støtte.
Det kan min kollega Mette Abildgaard fortælle mere om.
Men nu er der altså en løsning, og jeg vil ligesom fru Mette Abildgaard sige tak til SF, som var med til at få den her så vigtige mærkesag for os ind i finansloven, da vi ikke selv havde mulighed for at gøre det.
Lovforslaget sikrer først og fremmest bedre sorgorlov, og det er det, vi har kæmpet så meget for.
Det sikrer også en hjælp til forældre, der har passet alvorligt syge børn i lang tid.
Derudover sikres der bedre vilkår for forældre til nyfødte børn, i og med at begge forældre får mulighed for at sætte deres barsel på pause og få op til 12 måneders ekstra fravær, så de kan være ved deres syge barns side.
Det er nogle kloge ændringer, som vi er rigtig glade for nu forhåbentlig bliver stemt igennem.
Tak for ordet.
Nicolai Wammen (S), 2025-05-08:
Jeg skal også gøre det kort.
Jeg vil gerne takke de ordførere, der har været på talerstolen, og partierne for den meget, meget venlige modtagelse.
Lovforslaget har til formål at ændre de konkrete niveauer for de gældende udgiftslofter fra 2025 til 2028.
Det følger af budgetloven, at der i særlige tilfælde kan fremsættes lovforslag om ændring af gældende udgiftslofter ved lov.
Der er tale om en ekstraordinær sikkerhedspolitisk situation, hvor Danmark har anmodet om at aktivere den nationale undtagelsesklausul i EU's finanspolitiske rammer med henblik på at støtte op om øget fleksibilitet i EU til at øge forsvarsudgifterne.
I Danmark har vi senest lavet en Accelerationsfond for at styrke forsvarets kampkraft og tempoet i oprustningen.
Aftalen om Accelerationsfonden indebærer en meget væsentlig ændring af den udgiftspolitiske planlægning, og med lovforslaget korrigeres udgiftslofterne, så de afspejler løftet af forsvarsudgifterne i »Aftale om styrkelse af Forsvarets kampkraft«.
Derudover afspejles ændringer fra andre politiske aftaler.
Det gælder f.eks. »Aftale om Implementering af et Grønt Danmark«.
Samira Nawa (RV), 2025-05-08:
Tak, formand.
Det bliver heller ikke en længere tale herfra.
Radikale Venstre er også med i aftalen om styrkelse af forsvaret, og det er som følge af den aftale, at udgiftsloftet skal hæves.
Det bakker vi i Radikale Venstre op om.
Theresa Scavenius (UFG), 2025-05-08:
Jeg vil bare helt kort begrunde mine ændringsforslag til det her lovforslag.
Lovforslaget handler jo om den politiske armslængde til kvalitetskontrollen af vores uddannelser, og det er for at spare penge eller for at omprioritere ressourcerne, at regeringen vil lukke den uafhængige akkrediteringsinstitution og flytte sekretariatet tættere på ministeren.
Det vil selvfølgelig ske på bekostning af den politiske armslængde og uafhængigheden.
Men vi skal faktisk leve op til de europæiske standarder, der bl.a. lægger vægt på, at vi skal have organisatorisk uafhængighed i vores kvalitetskontrol, og det var også derfor, Akkrediteringsinstitutionen oprindeligt blev lavet.
Når lovforslaget flytter kontrollen fra den uafhængige institution til ministeriet, bliver armslængden altså forringet, og den politiske uafhængighed øges.
I lovteksten står der, at sekretariatet flytter ind i en statslig enhed under ministeriet.
Hvad betyder det?
I bemærkningerne står der, at det både kan være i departementet og i en styrelse.
Men der er i forhold til politisk armslængde meget, meget stor forskel på, om det ligger i departementet lige under ministeren eller i en styrelse, som alligevel kan laves lidt mere uafhængig.
Derfor har jeg stillet et ændringsforslag, der foreslår, at ordet departement slettes, således at det ikke er muligt, at vores kvalitetskontrol af uddannelserne ligger lige under ministeren.
Jeg går ud fra, at vi alle sammen er enige om, at kvalitetskontrol af uddannelser selvfølgelig ikke er en politisk øvelse.
Det andet forslag handler om, at brancheorganisationer og interesseorganisationer ikke skal rådgive ministeren i forhold til at udpege rådsmedlemmer.
Grunden til, at jeg har stillet det, er, at det står ordret i lovforslaget, at det nu er mulighed.
Det mener jeg vi skal pille ud.
Dem, der arbejder med kvalitetskontrol af vores uddannelser, skal selvfølgelig ikke være udpeget direkte eller indirekte af organisationer med økonomiske interesser i, hvordan viden formes i det her samfund.
Jeg håber, at I vil tage konstruktivt imod forslagene og stemme for.
Dina Raabjerg (KF), 2025-05-08:
Og tak for en fin tale.
Ordføreren siger, at vi burde have set det her, og det er jeg meget enig med ordføreren i.
Når vi ikke så det, er det, fordi der står noget med indrejste, og indrejste er en kategori, vi har i CPR-registeret.
Man kunne jo drøfte alle mulige kategoriseringer, internationalt adopteret eller alt muligt andet, og så ville de ikke have været ramt.
Burde man ikke sammen med lovbehandlingen have haft en liste over, hvem de indrejste egentlig var, og
hvad for nogle, der så ikke er indrejste?
Ane Halsboe-Jørgensen (S), 2025-05-08:
Ganske som jeg afsluttede min tale med at sige, anerkender jeg til fulde det arbejde, der ligger i, at man som folketingsmedlem lytter, når den slags bliver sagt, og bærer det videre.
Det er et knoklearbejde som folketingsmedlem at fornemme, når der er noget i vores system, man slår sig på, lave grundarbejdet til at bære det ind og faktisk også få afprøvet og se, om der er noget her, vi kan.
Det andet knoklearbejde er jo så at finde de penge, det koster.
Jeg har aldrig nogen sinde ønsket at give en kold skulder til mennesker, der har passet et barn, der ender med at afgå ved døden.
Det er jo det, der er sket her, og det er derfor, vi står her i dag.
Jeg synes, at begge dele af det arbejde fortjener anerkendelse.
Charlotte Bagge Hansen (M), 2025-05-08:
Rettidig omhu må man sige at der er tale om her.
Det er jo helt fantastisk, når vi kigger ud i Folketingssalen, at alle støtter op omkring, at vi selvfølgelig og naturligvis justerer budgetloftet, nu der kommer ekstra udgifter.
Så det, jeg tager med i forhold til det her lovforslag, er en glæde over, at når det gælder og det ser svært ud, står vi sammen i det danske Folketing.
Ole Birk Olesen (LA), 2025-05-08:
I lyset af at Europa og Danmark ikke kan være helt sikre på samme opbakning fra USA, som vi tidligere har troet at vi kunne få i tilfælde af en krig med Rusland, skal Europa og Danmark nu i højere grad tage ansvar for selv at kunne finansiere eget forsvar.
Derfor har vi besluttet at opjustere udgifterne til forsvaret i de kommende år, og derfor skal vi også have opjusteret udgiftslofterne, og det gør vi så med det her lovforslag, som vi stemmer for.
Sigurd Agersnap (SF), 2025-05-08:
Tak for ordet, formand.
Lovforslaget opjusterer udgiftslofterne som følge af aftalen om en acceleration af investeringerne i forsvaret og øget kampkraft i forsvaret.
Det er en aftale, vi i SF er med i, og vi synes, at det er vigtigt.
Vi har tidligere i forbindelse med opjusteringen af udgiftslofterne sagt, at vi synes, at det er en lille smule uklart, hvornår de kan opjusteres, og det mener vi fortsat.
Men vi synes, at det er fornuftigt at gøre det, så Danmark er rustet til fremtiden.
Så SF støtter lovforslaget.
Dennis Flydtkjær (DD), 2025-05-08:
Tak for ordet, formand.
Jeg skal gøre det kort.
Normalen er jo, at vi vedtager udgiftslofter en gang om året, men det er klart, at når der bliver lavet en så stor aftale som den, der er med oprustning i forsvaret, er man også nødt til at flytte på udgiftslofter for kommuner, regioner og staten, for at det også er muligt at afholde de udgifter.
Det synes vi da er i god forlængelse af den aftale, vi har været med i, så derfor støtter Danmarksdemokraterne det her lovforslag.
Hans Andersen (V), 2025-05-08:
Tak for det.
Jeg er fuldstændig enig med Socialdemokratiets ordfører i det, der er nævnt.
Venstre støtter også op om det her lovforslag.
Det er jo helt afgørende, at vi nu får lavet og har lavet Accelerationsfonden til at styrke forsvarets kampkraft og ikke mindst tempoet i oprustningen.
Vi investerer nu også i fartøjer og jordbaseret luftforsvar, anskaffelse af droner og ammonition m.v.
Det kræver en investering her og nu.
Det her sikrer finansiering af investeringerne, og det støtter Venstre op om.